Foto’s en video: Reën veroorsaak chaos in Gautengŉ Pad wat oorstroom het in Centurion (23 Maart 2018). Foto: Daléne Jacobs via @ReenvalSA (Twitter) Aanhoudende reënval in Gauteng het Vrydag kitsvloede op plekke in Johannesburg en Pretoria veroorsaak. Motoriste is gewaarsku om versigtig te wees rondom laagliggende brûe wat oorstroom het. Talle motoriste was Vrydagoggend in swaar verkeer vasgevang en sommige moes selfs by oorstroomde paaie en brûe omdraai en teruggaan huis toe. Volgens inligting op sosiale media het verskeie paaie deur die nag oorstroom, insluitend ŉ laagliggende brug op Witkoppenweg in Sunninghill, ŉ laagliggende brug op Nellmapiusweg in Irene, Rabiestraat in Centurion naby die Hennopsrivier en die Klipspruit Valley-pad naby die Soweto-snelweg. ŉ Pad wat oorspoel het in Boksburg (23 Maart 2018). Foto: @JpDuToit15/Twitter Op verskeie plekke het bome omgeval wat die padoppervlak versper, insluitend op die M1-noord naby die Atholl Oaklands-afrit, asook by Peter Place in Bryanston naby William Nicol-rylaan. In Melrose het ŉ boom bo-op ŉ voertuig geval. Dit is nog nie bekend of enigiemand beseer is nie. Gauteng Weather het foto’s op Twitter geplaas van ŉ sinkgat wat gevorm het voor ŉ stortingsterrein naby Valhalla op die pad wat na en van die R55 lei. Volgens eNCA is inwoners van Alexandra in Johannesburg baie bekommerd oor die watervlak van die Jukskei-rivier wat aanhou styg en al nader aan hul huise kom. Inwoners oorweeg om die gebied te ontruim en ander skuiling te soek. Kragonderbrekings is ook in sommige van Johannesburg se noordelike voorstede aangemeld, insluitend Northcliff. Verskeie verkeersligte in die stad was ook buite werking. ŉ Botsing tussen twee busse op Es’kia Mphahlele-rylaan in Pretoria het Vrydagoggend hewige vertragings veroorsaak (23 Maart 2018). Foto: Best Care-ambulansdienste Op Es’kia Mphahlele-rylaan in Pretoria het twee busse vroegoggend gebots. Xander Loubser, woordvoerder van Best Care-ambulansdienste, het gesê drie beseerdes is deur verskillende ambulansdienste na hospitale vervoer. Die ongeluk het hewige vertragings veroorsaak vir verkeer op pad na die Pretoria-sakesentrum. Robert Mulaudzi, woordvoerder van die Stad Johannesburg se noodbestuursdienste, het Donderdag gesê moniteringspanne is na sewe gebiede rondom Johannesburg ontplooi om enige gebeurlikhede te monitor en ook te fasiliteer indien dit nodig raak om mense te ontruim. “Die Stad Johannesburg se noodbestuursdienste bly op hoë gereedheidsgrondslag om te verseker ons kan doeltreffend reageer op enige noodgeval wat in die stad kan voorkom.” Die Suid-Afrikaanse Weerdiens het gewaarsku swaar reënval sal na verwagting vandag voortduur in Gauteng, die westelike gedeeltes van Mpumalanga, oostelike gedeeltes van Noordwes sowel as oostelike gedeeltes van die Vrystaat. ‘n Video volg onderaan die foto’s. Die Hennopsrivier oorstroom op die hoek van Blackwood- en Witstinkhoutstraat in Centurion. Video: Maroela Media